Duisende in Kiëf sonder krag, water ná missielaanvalleDuisende inwoners van Kiëf sit weer sonder elektrisiteit. (Foto: Andre Luis Alves / Anadolu Agency via AFP) Duisende inwoners van Kiëf sit weer sonder elektrisiteit en water nadat Rusland Maandag ’n reeks missielaanvalle op die hoofstad se sleutelinfrastruktuur geloods het. Volgens Valeriy Zaluzhnyi, die Oekraïense weermag se opperbevelvoerder, het Rusland 55 kruisermissiele en ander vorms van ammunisie op “burgerlike teikens” regoor die land afgevuur. Die Oekraïense presidentsraadgewer Oleksiy Arestovich het die aanvalle Dinsdag vroegoggend as “een van die grootste bomaanvalle op ons grondgebied deur die leër van die Russiese Federasie” bestempel. Arestovich sê wel die vernietiging kon veel erger gewees het aangesien baie van die missiele afgeskiet is. Volgens die Oekraïense eerste minister, Denys Shmygal, het die aanvalle wel kragonderbrekings in “honderde” gebiede in sewe Oekraïense streke tot gevolg gehad. Verskeie ontploffings kon Maandag in Kiëf gehoor word. Die stad se burgemeester, Vitali Klitschko, het bevestig dat 40% van die stad se inwoners sonder water gelaat is, terwyl 270 000 huise geen elektrisiteit het nie. ’n AFP-joernalis in die weste van Kiëf het meer as 100 mense met leë plastiekbottels en houers opgemerk wat wag om water uit ŉ fontein in ’n park te skep. “In plaas daarvan om op die slagveld te veg, veg Rusland teen burgerlikes,” het die Oekraïense minister van buitelandse sake, Dmytro Kuleba, intussen op Twitter gesê. Die Russiese weermag het intussen bevestig dat hy missielaanvalle uitgevoer het en gesê alle beplande teikens is bereik. Die jongste aanvalle volg kort nadat sowat ’n derde van Oekraïne se kragstasies vroeër vandeesmaand vernietig is. Kuleba sê Oekraïne se energie-infrastruktuur sal met die toerusting van 12 lande herstel word. Dit is nie duidelik watter lande se toerusting ingespan sal word nie.